ธปท.จับตาผลกระทบเศรษฐกิจจีนชะลอ
ธปท.เผยตัวเลขจีดีพีจีนไตรมาส 3 ใกล้เคียงกับคาดการณ์ จับตาผลกระทบ 4 ด้านเสี่ยงฉุดเศรษฐกิจจีน
19 ต.ค. 2558

ธปท.เผยตัวเลขจีดีพีจีนไตรมาส 3 ใกล้เคียงกับคาดการณ์ จับตาผลกระทบ 4 ด้านเสี่ยงฉุดเศรษฐกิจจีน
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย  (ธปท.) เปิดเผยว่า จากกรณีที่สำนักงานสถิติจีน ประกาศตัวเลขผลิตภัณฑ์มวลรวม (จีดีพี) ไตรมาส 3 ด้านอุปทาน (ซัพพลาย-ไซด์ จีดีพี) ขยายตัว 6.9% เมื่อเทียบกับช่วงเดียวกันของปีที่แล้ว ลดลงเล็กน้อยจากไตรมาสก่อนที่ขยายตัว 7% ถือว่าใกล้เคียงกับที่ ธปท. คาดการณ์ โดยตัวเลขเศรษฐกิจเดือนกันยายน 2558 สะท้อนกิจกรรมทางเศรษฐกิจที่ชะลอลงต่อเนื่องจากการลงทุนเป็นสำคัญ ส่งผลให้ภาคการผลิตภาคอุตสาหกรรมชะลอลง 
อย่างไรก็ตาม ในระยะต่อไป ธปท. ประเมินว่า ปัจจัยที่น่าจะมีผลต่อแนวโน้มการขยายตัวทางเศรษฐกิจของจีน มี 4 ด้าน ประกอบด้วย 1. รายได้ของรัฐบาลที่หากต่ำกว่าคาดอาจสร้างข้อจำกัดต่อการลงทุนภาครัฐ 2. ปริมาณบ้านสร้างเสร็จคงค้างที่ยังอยู่ในระดับสูงอาจเป็นปัจจัยฉุดรั้งการลงทุนภาคอสังหาริมทรัพย์ 3. อุตสาหกรรมที่ยังมีกำลังการผลิตส่วนเกินอาจส่งผลให้การลงทุนภาคอุตสาหกรรมมีแนวโน้มชะลอลง และ 4. ความผันผวนในตลาดการเงิน
ภาพ...เอเอฟพี